BODOLAND रादाब: मुसलपुर, 12 मे : आलादा रायजो बड’लेण्ड सोरजिनो सोमावसारनायाव मुख्लं जानाय बर’नि आगोमा फिसा हेलेना बसुमतारी आरो गायदे बसुमतारिनि मुख्लं सान एबा बर’ बिमा सानखौ बाक्सा जिल्ला एबसुआ सानसेनि हाबाफारिजों जिल्लानि मावखुलिआव फालिदों । बर’फोरनि थाखाय 12 मे खालार एबा दिनैनि साना थारैनो दुखु नांथाव आरो बिखा खामथाव सान 1988 मायथाइनि 12 मे खालार एबा दिनैनि सानाव ककराझार जिल्लानि गसाइगाव महकुमानि सराइबिल आरो मतामबिल गामिनि गायदे बसुमतारी आरो हेलेना बसुमतारीआ पुलिसनि गुलि गावनायजों खास्रि बिस्रियै जिउ खोमानो गोनां जादोंमोन । आलादा रायजो बड’लेण्ड सोरजिनो थाखाय सोमावसारनाय समाव दाय गैयै सा 6 बर’ हौवाफोरखौ सराइबिल पुलिस थानानि पुलिसफोर हमनानै लाना थांनाय समावनो गायदे बसुमतारी आरो हेलेना बसुमतारी बिथांमोनहा बर’ आइजोफोरखौ जमा खालामना गावसोर सिगां सिगां जानानै हमजानाय बर’ हौवाफोरखौ पुलिसनिफ्राय रैखा खालामनो नाजादोंमोन आरो दाय गैयै सुबुंफोरखौ हगारनांगौ, जै बर’ बिमानि, जै बर’ हारिनि बायदि स्लगान होनानै गारिखौ हमथानो नाजादोंमोन नाथाय पुलिसनि हरखाबै गुलि गावग्लुंनाय जाथायाव गायदे बसुमतारीआ जायगाआवनो जिउ खोमायो आरो हेलेना बसुमतारीआ गोब्राब जखम जानानै उनाव थैनो गोनां जायो । पुलिसनि आखाइनिफ्राय बर” हौवाफोरखौ रैखाथि खालामनो नाजायाव जिउ खोमानो गोनां जानाय हेलेना बसुमतारी आरो गायदे बसुमतारीनि मुख्लं सानखौनो दुलाराय बर’ माहारिया 12 मे खालार एबा दिनैनि सानखौ “बर’ बिमा सान” महरै फालिबोदों ।